Лъэпкъыбэм я дэрэжэгъуэ
Бадзэуэгъуэм и 6-17 махуэхэм Къэзан щекIуэкIыну ХХVII Дунейпсо гъэмахуэ Универсиадэр гуфIэгъуэ щытыкIэм иту къызэIуахащ. Абы кърихьэлIащ къэрали 170-м къикIа спортсмен мин 13,5-м щIигъу.
Путин Владимир ди спортсменхэм яIуощIэ. Тэтэрстаным и къалащхьэм мы Iуэхугъуэм екIуу зыхуигъэхьэзыращ. Къыпщыхъунут дэтхэнэ зы спортсменри хэтыну зыщIэхъуэпс Олимп джэгухэр къызэIуахыу фIэкIа. Ар абы къызэрыкIэрыхущи щыIэкъым. ЖыпIэну урикъунщ Урысей Федерацэм и командэ къыхэхам Олимп чемпиону 25-рэ, спортым щIыхь зиIэ и мастеру 105-рэ, дунейпсо класс зиIэ мастеру 313-рэ зэрыхэтыр. Къэзан щекIуэкI Универсиадэм журналист минхэр тотхыхь, абы къратыкI телерепортажхэр къэрали 105-м яIэрохьэ.
ХХVII Дунейпсо гъэмахуэ Универсиадэр къыщызэIуахащ а Iуэхугъуэшхуэм папщIэ яухуа «Къэзан Арена» стадионым. Абы, дауи, IэпэдэупIэ имыIэу цIыхур изт.
ГуфIэгъуэ зэIущIэр Урысей Федерацэм хыхьэ лъэпкъхэм я гъэлъэгъуэныгъэкIэ къыщIидзащ. Адыгэхэр, балъкъэрхэр, тэтэрхэр, башкирхэр, шэшэнхэр, мордвинхэр, осетинхэр, къумыкъухэр, даргинхэр, лезгинхэр… Я лъэпкъ фащэ екIухэр ящыгъыу ахэр уардэу кIуэцIрыкIырт, дуней псор къакIэлъыплърэ дэрэжэгъуэ къариту. Сыт нэхъыфI щыIэ ахэр зэгурыIуэрэ зэдэIуэжу, зым Iэпыхур адрейм къищтэжу зэдэпсэумэ?! Абы нэхъ къару лъэщи хэт ирихьэлIа?!
Галльен Клод-Луи Къэзан университет къалэу ижь-ижьыж лъандэрэ къалъытэ. Абы иджыпсту еджапIэ нэхъыщхьэу 82-рэ дэтщ. Дауи, абы хуэфащэт дунейпсо щIалэгъуалэм и зэхыхьэшхуэ къыщызэрагъэпэщыну. Тэтэрстаным и къалащхьэм а пщIэ лъагэр игъэпэжащ. Абы щыгъуэми зыщыгъэгъупщэн хуейкъым илъэситху дэкIмэ футболымкIэ дунейпсо чемпионатым хыхьэ зэIущIэхэр Къэзан зэрыщекIуэкIынури. Ноби ар а Iуэхугъуэшхуэм хуэхьэзырщ и стадионкIи, хьэщIэщхэмкIи, кхъухьлъатэ къэтIысыпIэкIи, гъуэгухэмкIи, адрей псомкIи. Урысей Федерацэм и адрей щIыналъэхэми щапхъэ зытрахын яIэщ.
Къэрал унафэщIхэр, спортымрэ щэнхабзэмрэ я цIыху цIэрыIуэхэр зыр адрейм ефIэкIыжу утыкум къохьэ. Абыхэм яхэтщ Урысей Федерацэм и Президент Путин Владимир, Дунейпсо студент джэгухэм я федерацэм и Iэтащхьэ Галльен Клод-Луи, ЩIы хъурейм и дэнэ щIыпIи фIы дыдэу къыщацIыху хоккеистхэу Третьяк Владиславрэ Фетисов Вячеславрэ, гимнасткэхэу Кабаевэ Алинэрэ Канаевэ Евгениерэ, шахматист Карпов Анатолий, нэгъуэщI куэди.
Утыкум къохьэ Урысей Федерацэм и спортсменхэр. Гимныр къеуа иужькIэ, зэхьэзэхуэр къызэIуахащ. Зэпеуэхэр пэжу икIи къикIуэт ямыIэу ирагъэкIуэкIыну Мустафинэ Алиярэ (спортсменхэм я цIэкIэ) Садовых Евгенийрэ (судьяхэм къабгъэдэкIыу) адэкIэ тхьэрыIуэ ящIащ.
Къызэхуэсахэм псалъэ гуапэкIэ захуигъэзащ Урысей Федерацэм и Президентым. «Дэ тлъэкI къэдгъэнакъым Къэзан къэкIуахэр сыт и лъэныкъуэкIи зыхуей хуэзэн, ехъулIэныгъэ яIэн папщIэ, — жиIащ абы. — Мы дакъикъэ лъапIэхэм фигу- хэр хуабжьу зэрыпIейтейр гурыIуэгъуэщ. Сынывохъуэхъу бэнэныгъэм къару лъэщ къыфхилъхьэу текIуэныгъэ инхэр мыбы щызыIэрывгъэхьэну».
А псалъэхэм яужькIэ Универсиадэм и мафIэр пагъэнащ. Топхэм я уэ макъым дуней псом хъыбар ирагъэщIащ ХХVII Дунейпсо гъэмахуэ студент джэгухэм зэрыщIадзамкIэ. АдэкIэ чэзур къалъысащ спорт утыкухэм. Ахэращ щызэхэкIынур студент щIалэгъуалэм я зэфIэкIыр здынэсыр.
Ди жагъуэ зэрыхъущи, дзюдоист Хьэбэчыр Мурат дигъэгуфIэфакъым. Ар къыхагъащIэри, пасэу зэпеуэм къыхагъэкIащ. Иджы Кучинэ Марие фIыкIэ дыщыгугъынщ.
Жыласэ Заурбэч.
